ועדת הפנים ואיכות הסביבה, כנסת 17, פרוטוקול מספר 340, 2008-03-24 12:10

יוחנן פלסנר: אני מתכבד לפתוח את ישיבת ועדת הפנים והגנת הסביבה.

יוחנן פלסנר: תודה רבה לכל המוזמנים.

יוחנן פלסנר: הדיון הזה מתקיים לאור בקשה לדיון מהיר שאני הגשתי, בעקבות הנתונים שמסתמנים על החמרה וגם ריבוי מעשי השוד בתחנות הדלק.

יוחנן פלסנר: אנו עדים לאחרונה, לצערנו, כמעט מדי יום למעשי שוד.

יוחנן פלסנר: מרוכזים בידי נתונים שקיבלתי מן החברות השונות, שכוללים פירוט של מעשי השוד.

יוחנן פלסנר: רק אתמול בערב היה מקרה נוסף של תקיפה בסכין בתחנת דלק ברחובות.

יוחנן פלסנר: מטרת הדיון להבין איך אנו נערכים להתמודד עם התופעה הזאת.

יוחנן פלסנר: נמצאים כאן נציגי המשרד לביטחון פנים והמשטרה.

יוחנן פלסנר: מדובר בתופעה שהולכת ומחמירה.

יוחנן פלסנר: בחלק מתחנות הדלק שנמצאות במרחב בין הערים, לא באזור אורבני צפוף, נראה שאנו מגיעים למצב כמו במערב הפרוע.

יוחנן פלסנר: לאחר שפניתי בעניין זה קיבלתי תשובה מן המשטרה בטענה שיש דווקא ירידה במספר מעשי השוד בתחנות הדלק.

יוחנן פלסנר: אחת ממטרות הדיון היא לבדוק שאנו מסכימים על הנתונים וכי מה שאנו קוראים לו מעשה שוד הוא אכן מעשה שוד, שאנחנו מסכימים על ההגדרה "שוד" ועל ההגדרה "החמרה", כי כל עוד לא נסכים על הנתונים ולא נבין את הבעיה לא נוכל כמובן להסכים על דרכי הפתרון.

יוחנן פלסנר: החשיבות של הדיון בראש ובראשונה לראות שאנו רואים את הבעיה בעין אחת בין החברות, נציגי הציבור והמשטרה, ואחר-כך להסכים על כיוונים לפתרון וכמובן דרכי מעקב.

יוחנן פלסנר: אני מציע שבתחילת הדיון נשמע את נציגי השטח.

יוחנן פלסנר: נשמח אם תתייחסו גם לנתונים על ההחמרה במקרים הללו, וכל אחד בסוף דבריו יאמר כמובן אם יש לו איזו תובנה לגבי הצעדים שננקטו עד היום וכיוון לפתרון.

יוחנן פלסנר: נשמע את נציגי החברות.

יעל דניאלי: אני מנכ"לית איגוד חברות הנפט.

יעל דניאלי: לפני שידברו האנשים מן השטח, אני לא בטוחה שאני מבינה על אילו מספרים המשטרה מדברת.

יעל דניאלי: ספרנו החל מתחילת השנה, קרי: ינואר, פברואר ומחצית מרס, 50 מקרים שאירעו בתחנות של "פז", "דלק", "סונול" ו"דור", ואני מניחה שיש מקרים נוספים בתחנות של חברות אחרות.

יעל דניאלי: אמרת שאנחנו רוצים להגדיר מה הוא שוד, ונראה לי שצריך להרחיב את ההגדרה אולי בכלל למקרי תקיפה ואלימות בתחנות דלק.

יעל דניאלי: רק הלילה שמענו על מקרה שבו נחתך מתדלק בצווארו כאשר סכין חדרה לקנה הנשימה שלו.

יעל דניאלי: לזה קשה לקרוא מקרה שוד.

יעל דניאלי: היה שם אירוע תקיפה של מתדלק שלא יכול היה להתגונן.

יעל דניאלי: התופעה הזאת בעינינו, הגם שהיא גדולה בכמותה, רק מתגברת בחומרתה.

יעל דניאלי: היינו שמחים שיימצא פתרון מרתיע, ושיינתן טיפול נכון לתלונות שמוגשות לאחר מקרים מן הסוג הזה.

יוחנן פלסנר: נפנה לנציגי החברות.

יוחנן פלסנר: כאשר שאלתי מה הוא שוד, אני מוביל לכך שבהכירנו כמנהלים, כל אחד מן התחום שלו, כיצד ניתן לשחק עם סטטיסטיקה, אני רוצה לוודא שלא קוראים לתקיפה בשם אחד ולשוד בשם אחר וכך משחקים עם הנתונים.

יוחנן פלסנר: חס וחלילה אני לא אומר שזה המצב, אבל חשוב שנסכים על הגדרת בעיית האלימות בתחנות הדלק, שהולכת ומחמירה, ונוכל לתת לה פתרון.

עובד ארזי: אני סמנכ"ל תפעול של חברת התפעול של תחנות הדלק ב"סונול", שמנהלת 151 תחנות.

עובד ארזי: ב-3 החודשים שחלפו בשנת 2008, כולל המקרה של אמש שקרה לצערי בתחנה שלנו, אירעו 9 מקרים באופן מצטבר, כאשר 8 מהם היו מקרי שוד ואתמול היתה תקיפה לצורך התקיפה ולא שוד.

עובד ארזי: גם בדצמבר 2007 אירעו 3 מקרים.

עובד ארזי: כלומר, אנחנו עומדים על קצב ממוצע של כ-3 מקרים בחודש.

עובד ארזי: זה יותר מאשר היה בשנה שעברה.

עובד ארזי: דבר ראשון, יש עלייה במספר המקרים.

עובד ארזי: דבר שני, יש עלייה בנועזוּת של מפירי החוק.

עובד ארזי: למשל באירוע ברמלה בחנות ממוגנת שעבדה בלילה, חנות נוֹחוּת שעבדה דרך דלפק, נגחו את הוויטרינה עם רכב שנכנס ויצא פעמיים – גם זה שודר – ונכנסו כדי לקחת 700 שקלים.

עובד ארזי: היה לנו אירוע של שוד מזוין עם אקדח על אופנוע בשעות היום, שזה דבר שלא הכרנו בשנה שלפני כן.

עובד ארזי: אנחנו רואים עלייה ברמת הנועזוּת.

עובד ארזי: דבר שלישי, אנחנו פותחים באופן מואץ רשת של חנויות נוֹחוּת, וזה קיים בכל חברות הדלק.

עובד ארזי: אנחנו מזהים שזה נתפס כיעד שנראה אולי אטרקטיבי יותר ואולי מגרה יותר את הרצון לפשוע וצריך לתת על כך את הדעת.

עובד ארזי: באשר לאמצעי מיגון, שיתפנו פעולה עם המשטרה והשקענו גם על-פי יוזמה שלנו.

עובד ארזי: התקינו מצלמות בכל התחנות, התחנות ממוצלמות בטלוויזיה במעגל סגור.

עובד ארזי: אנחנו משתפים פעולה עם המשטרה בכל הדברים הללו.

עובד ארזי: אנחנו סוגרים חנויות ועובדים בלילה דרך דלפק, וכך עושות גם החברות האחרות, למרות שזה פוגע במסחריות, מתוקף הרצון לשמור על העובדים ולהפחית את האירועים הללו, אך אנחנו לא מצליחים בכוחות עצמנו, על אף כל ההשקעה הזאת, להגיע לתוצאה המקווה.

עובד ארזי: אני מזכיר שאנחנו תחנות ציבוריות שנותנות שירות לציבור.

עובד ארזי: אלה חברות שפועלות גם במסגרת המערך לשעת חירום.

עובד ארזי: אנחנו מבקשים מן המדינה לאכוף את הסדר ולאפשר לנו לפעול.

מתי יצחק: אני נציג ארגון סוכנים בעלי תחנות דלק.

מתי יצחק: אוסיף על מה שאמר חברי ואומַר שהמצב הולך ומחמיר בתקופה האחרונה.

יוחנן פלסנר: יש לך נתונים בעניין הזה?

מתי יצחק: לא, אבל הנתונים שנמסרו כאן זהים לנתונים שיש לנו, פחות או יותר.

מתי יצחק: אני נמצא באזור המשולש הקרוב ורואה לא רק שוד למטרת שוד אלא לעתים גם שוד במטרה לפגוע בעובדים.

מתי יצחק: כידוע לך, בתחנות מועסקים הרבה חיילים משוחררים אך היום חיילים משוחררים כבר לא רוצים לעבוד בתחנות דלק וזה גורם נזק אדיר, גם למשק וגם לכלכלה.

מתי יצחק: בנוסף, בתקנות רישוי עסקים קיימנו את כל הדרישות שהמשטרה דרשה מאתנו במרוצת השנים האחרונות, והיו לכך עלויות כבדות מאוד לבעלי התחנות.

מתי יצחק: לא רק זה, כאשר אנו מגישים תלונה במשטרה אומרים לנו: יש כאן חוסר עניין לציבור.

מתי יצחק: זאת התשובה הרווחת לאורך ולרוחב.

מתי יצחק: למרות שאנחנו מביאים את כל ההוכחות, למרות שאנו מביאים דיסק שמציג את סרט הצילום עם העובד ועם מספר הרכב.

יוחנן פלסנר: אתה אומר דבר חמור.

יוחנן פלסנר: יש מקרים ספציפיים שאתה יכול להצביע עליהם?

מתי יצחק: כן.

מתי יצחק: למשל בתחנה שלי בראש העין הגשתי למשטרה תלונה והצגתי נתונים אך לא התייחסו אליה.

מתי יצחק: אמרו לי: תגיש תלונה על שירות ללא תשלום.

יוחנן פלסנר: אתה מדבר על תופעה של בריחה, מי שברח ללא תשלום, או על תקיפה?

מתי יצחק: גם וגם.

מתי יצחק: בדרך כלל כאשר נתקלים בבריחה יש גם תקיפה.

מתי יצחק: עליך להבין, נמצא בתחנה עובד ומתדלק, הוא ניגש לחלון המכונית כדי לגבות את הכסף ואז הנהג פוצע אותו תוך כדי הנסיעה והבריחה.

מתי יצחק: ההפרדות לא כל-כך חשובות לצורך העניין.

מתי יצחק: השאלה איך פותרים את הבעיה.

מתי יצחק: צריך לדעת איך למגר את התופעה.

מתי יצחק: גורם ההרתעה נחלש לגמרי בשטח.

מתי יצחק: יש כאן בעיה רצינית.

יוחנן פלסנר: אם אתה אומר שבמקרה תקיפה המשטרה עונה לך שאין בזה עניין לציבור, זה חמור.

מתי יצחק: זה קורה לא רק במקרה אחד אלא במקרים רבים מאוד.

יוחנן פלסנר: אבקש שיתייחסו לזה.

מתי יצחק: אגיד לך יותר מזה, יש תחנות שלא מתלוננות ועובדים שלא מתלוננים, בשל מספר סיבות, כי זה מחייב אותם לבוא לבית-המשפט, כי גובים מהם עדות וקוראים להם מידי פעם.

מתי יצחק: הם נפגעו בתחנה ואומרים להם לגשת לתחנת המשטרה ולהגיש תלונה.

מתי יצחק: להיפך, המשטרה צריכה לבוא לשטח ולראות את העובדות.

מתי יצחק: לא אחת ולא שתיים ארגון הסוכנים בעלי תחנות דלק מקבל תלונות.

מתי יצחק: גם לנו נמאס להגיב על זה.

מתי יצחק: צריך לגרום לכך שהמשטרה ביחד אתנו תחזיר את ההרתעה.

מתי יצחק: נרים את הרף וזה יגרום לרתיעה אצל העבריינים.

אורן לוטן: אני מנהל רשת התחנות והחנויות בחברת "פז".

אורן לוטן: אני מבקש להמשיך את דבריו של מר מתי יצחק ולדבר על מה שנתפס בעיני מנהלי התחנות כקלות הבלתי נסבלת של הפשיעה.

אורן לוטן: בהקשר הזה אני רוצה לספר על מקרה שאירע לפני מספר חודשים בתחנה בצומת בית-ליד, שבה עובד שבאישון לילה ניגש לנקות את השירותים נתקל בשודד שתפס את ראשו והטיח אותו בקיר.

אורן לוטן: אותו עובד היה צריך להתמודד עם ניתוח במוחו ומשתקם היום בבית לווינשטיין ואנחנו מתבשרים שהוא לומד ללכת מחדש.

אורן לוטן: חייבים לזהות את הקשר בין התנהגות אלימה מן הזן שהזכרתי ובין מה שדיבר עליו מר מתי יצחק – סגירת תיקים בשל חוסר עניין לציבור גם ברמת פשיעה נמוכה יותר, ואני מדבר גם על בריחות בתחנות הדלק.

אורן לוטן: אני מחזיק בידי מכתב שנשלח למפכ"ל משטרת ישראל בספטמבר 2007, שבו הצבענו על התופעה שמתחילה מלמטה, מבריחה של לקוחות מבלי לשלם – ואני מזכיר שאנחנו בעידן השירות העצמי כפי שחויבנו.

אורן לוטן: התגובה שקיבלנו, בחתימתה של תת-ניצב ורדה שלם, מציינת את הסמכות שנתונה למשטרת ישראל לסגור תיקים מחוסר עניין לציבור.

אורן לוטן: במקרים המוכרים לנו שנסגרו מחוסר עניין לציבור לא הצלחתי למצוא את ההיגיון מדוע מוכנים לקבל סוג כזה של פשיעה.

אורן לוטן: התוצאה של הדבר הזה בטווח המיידי היא קושי לגייס עובדים לתחנות ואובדן האמון של מנהלי החברות במשטרת ישראל כגוף שאמור לדאוג לביטחונם ולביטחון לקוחותיהם.

אורן לוטן: אני סבור שזה דבר שעלינו לתת עליו את הדעת בפורום הזה.

יוחנן פלסנר: הדיון הזה מתקיים כי יש עניין רב לציבור, ולא חוסר עניין לציבור.

יוחנן פלסנר: לא רק המשטרה תקבע מה מעניין את הציבור.

אורן לוטן: אני רוצה לציין שמדובר על קצב של 60 מקרי שוד, שהם מקרים של אלימות חמורה, בשנת 2008 רק בתחנות שלנו.

יוחנן פלסנר: זאת החמרה בנתונים?

אורן לוטן: בוודאי.

יוחנן פלסנר: איך זה עומד ביחס לשנים קודמות, למשל בהשוואה ל-2007?

אורן לוטן: יש לנו מספרים והחברה מסרה אותם.

יוחנן פלסנר: מהניסיון שלך, מדובר בפשיעה ספורדית, או שיש מקבצים סביב תחנות מסוימות או אזורים מסוימים שהם בעייתיים יותר?

יוחנן פלסנר: האם יש מקרים של ניסיון לגביית דמי חסות?

יוחנן פלסנר: אני מנסה להבין אם מדובר בפשיעה ספורדית או שיש מקרים אחרים.

אורן לוטן: היו גם מקרים כאלה.

אורן לוטן: אין חוקים לפשיעה.

אורן לוטן: אני יכול רק לומר שככל שאנחנו מגלים התעלמות ממנה, לשם היא הולכת וחוזרת.

אורן לוטן: באזור הקריות היה גל לא קטן של פשיעה לפני מספר חודשים, לא רק בתחנות שלנו אלא גם בתחנות דלק של החברות האחרות.

תמי מונד: אני יועצת משפטית בחברת "דור אלון".

תמי מונד: גם אצלנו יש החמרה, גם במספר התקיפות וגם באופי האלימות.

תמי מונד: יש הגדרות משפטיות לשוד ותקיפה וכולי.

תמי מונד: אצלנו לפחות, ואני מניחה שכך קורה גם בחברות האחרות, יש הנחיה ברורה לא להתנגד אלא פשוט למסור את הכסף, ולכן לפעמים זה יכול אולי להגיע לסיטואציות שמסתכמות פשוט במסירת הכסף ולא בתקיפה גופנית אלימה, אבל זה נובע פשוט מן ההנחיה שלנו.

תמי מונד: אני רוצה להוסיף על מה שנאמר כאן על ההשקעות שכבר הושקעו על-ידי החברות, גם בהתקנת כפתורי מצוקה, גם בהתקנת מצלמות וסורגים במקומות מסוימים ובהעסקת חברה שמבצעת סקר סיכונים.

תמי מונד: הייתי רוצה לדבר על שני מקרים באופן ספציפי.

תמי מונד: במקרה אחד היתה גנבה של דלקים.

תמי מונד: אני מדגישה שוב, זה לא היה שוד אלא גנבה של דלקים בהיקף כספי נכבד.

תמי מונד: פנינו למשטרה והגשנו לה דוח של חברת חקירות וראיות ממש עד לפרטי פרטים, אך קיבלנו תשובה שאין עניין לציבור.

תמי מונד: כרגע אנחנו מגישים תביעה אזרחית, רק משום שהעניין קומם אותנו מאוד, לקבל תשובה כזאת כאשר עשינו כבר את כל העבודה של המשטרה, הפעלנו חברה, השקענו כסף, וקיבלנו תשובה שאין עניין לציבור.

תמי מונד: מקרה שני אירע בתחנה שלנו במרכז הארץ שמחנים בה רכבים של שב"חים.

תמי מונד: פנינו למשטרה ושוב נענינו בצורה תמוהה מאוד, שזה החצרים שלנו ושעלינו לדאוג להם.

תמי מונד: שני מכתבים חמורים מאוד שלי למשטרה בסופו של דבר הניבו פתרון של שוטר בתשלום, כלומר פתאום זה היה בעיה של כסף ולא של עיקרון.

תמי מונד: גם זה היה תמוה מאוד בעיני.

תמי מונד: אני לא מדברת כאן כרגע דווקא על מקרה של שוד או של אלימות, אבל התרענו על השב"חים, שחס וחלילה מי יודע מה יכול להיות שם, והמשטרה לא מצאה לנכון להתערב עד שזה הגיע לפסים חמורים יותר.

יוחנן פלסנר: אני מבקש לשמוע כעת את נציגי המשטרה.

יוחנן פלסנר: יש כאן גם מישהו מן המשרד לביטחון פנים או רק מן המשטרה?

אבי שושן: אני לא רואה כאן מישהו מן המשרד לביטחון פנים.

יוחנן פלסנר: נמצאים רק נציגי המשטרה.

יוחנן פלסנר: אני רוצה לציין שמטרת הדיון לא להתגולל ולהחליף האשמות כי כולנו כאן באותו צד, בצד שרוצה למנוע את מעשי הפשיעה הללו, למנוע את ההחמרה, לייצר תחושת ביטחון לאזרחים, בעיקר אלה שנמצאים מחוץ למרחב האורבני.

יוחנן פלסנר: אנחנו מבקשים למפות את התופעה, גם שתהיה הסכמה על הנתונים, גם לבדוק את אופי הנתונים, האם מדובר במקבצי פשיעה או באירועים ספורדיים, מה המאפיינים של האנשים שנוקטים בפעולות הללו.

יוחנן פלסנר: לאחר מכן אני מבקש לשמוע אילו הנחיות המשטרה חושבת שנכון להנחות את החברות, אילו צעדים המשטרה מתכוונת לנקוט, גם לגבי הפעולות הספורדיות, כגון הגברת סיורים, קביעת זמני תגובה וזמני מענה, שינוי מדיניות באשר לחוסר עניין לציבור, וכמובן אילו צעדים ננקטים במקרים הספציפיים, אם במקבצי פשיעה או בגבייה של דמי חסות, אילו צעדים מודיעיניים נמרצים ופעולות אגרסיביות ניתן לנקוט.

יוחנן פלסנר: זה רוח הדברים מבחינתי.

יוחנן פלסנר: הכוונה לכנס את כל הגורמים הרלוונטיים לחדר אחד ולצאת עם תוכנית עבודה פרקטית להמשך.

יוחנן פלסנר: בבקשה.

אבי שושן: כפי שאדוני אמר, מאחר והכוונה לא להתגולל זה על זה קצת מפתיע שאנחנו באים לדיון בנושא מקרי שוד ומדברים כאן על דברים אחרים, כאילו באים לתקוף את המשטרה על כל מה שקשור בתפקוד של תחנות הדלק מול המשטרה.

יוחנן פלסנר: בוא נתייחס לעצם העניין.

אבי שושן: ככל שאני מבין, זה לא נושא הדיון.

אבי שושן: אנחנו מדברים על מעשי שוד.

יוחנן פלסנר: מעשי שוד ותקיפות אלימות.

אבי שושן: על-פי הנתונים של משטרת ישראל אין תופעה בכלל מאחר ואנחנו רואים ירידה במספר האירועים ב-2007 לעומת 2006, אז אין תופעה.

אבי שושן: יתרה מכך, עבירות של מעשי שוד בתחנות דלק היוו בסך הכול 3.5% מכלל עבירות השוד ב-2007.

אבי שושן: אז לא מדובר בתופעה.

אבי שושן: פשוט רק פרופורציה.

אבי שושן: אני מבין שהנושא הזה מובלט, אבל מצד שני צריך להבין שזאת לא תופעה.

יוחנן פלסנר: זה אחד הדברים שמדאיגים אותי כי אין הסכמה על הנתונים.

אבי שושן: קראתי את הכתבה ב"הארץ" בדיוק כמו כולם וקראתי גם את התגובה של ראש חטיבת המודיעין.

אבי שושן: הוא ציין בהחלט שלא מדובר בתופעה.

אבי שושן: הנתונים מראים על ירידה במספר האירועים.

אבי שושן: נכון שכאן כל אחד מציג את המקרה הפרטי שלו, וקשה מאוד להתייחס כרגע למקרים פרטיים, מטבע הדברים, כי לא באתי מוכן למקרים הפרטיים שכל אחד מציג כאן ואני בהחלט לא יכול להתייחס אליהם, אבל כאשר מסתכלים על סך כל הדברים לא מדובר בתופעה אלא יש ירידה במספר האירועים.

יוחנן פלסנר: הנתונים שבידינו מראים אחרת.

יוחנן פלסנר: איך אתה מציע להתמודד עם זה?

יוחנן פלסנר: אני מאמץ את הטון השקול והזהיר ביותר שאני יודע לאמץ, אבל יש בידינו נתונים שמראים גם על התרבות המקרים, ובעיקר על החמרתם.

אבי שושן: לא ברור לי מאין הנתונים.

יוחנן פלסנר: אתה טוען שגם אין החמרה?

יוחנן פלסנר: עכשיו אנחנו מדברים לפרוטוקול.

יוחנן פלסנר: הרי נתונים אפשר לבדוק.

אבי שושן: לא עשיתי ניתוח של המאפיינים

יוחנן פלסנר: זה קריטי.

אבי שושן: אבל כאשר אנחנו מתייחסים למאפיינים עלינו לזכור עוד מספר דברים.

אבי שושן: אנחנו לא מדברים על תחנות דלק אלא על חנויות בכלל.

יוחנן פלסנר: אנחנו מדברים על חנויות שנמצאות בתחנות דלק.

אבי שושן: אנחנו מדברים על תחנות דלק ששינו את אופי הפעילות שלהן והפכו לחנויות.

מיכל אוגולניק: והתאימו עצמן לשם כך.

אבי שושן: בעקבות תמ"א 38 יש הרבה יותר תחנות דלק מאשר בעבר.

אבי שושן: מדובר בחנויות נוֹחוּת.

אבי שושן: אם אנחנו מתייחסים למה שנאמר לפני רגע על הנחיות רישוי עסקים, בצו רישוי עסקים אין פריט שמשטרת ישראל מטפלת בו בנושא קיוסקים או פיצוציות או חנויות מכולת לצורך העניין.

אבי שושן: אנחנו מתייחסים לתחנות דלק.

אבי שושן: יש לנו בעיה להתייחס לחנויות הנוֹחוּת.

אבי שושן: יש לנו בעיה גם לאכוף על בעלי העסקים הנחיות.

אבי שושן: למרות זה, נפגשנו לפחות עם שתי חברות על מנת להגיע להנחיות כלשהן איך לעשות ומה לעשות.

אבי שושן: אנחנו ממשיכים לנסות להיפגש עם יתר החברות.

אבי שושן: יש הנחיה משטרתית לבקר בתחנות הדלק.

אבי שושן: ההנחיה לא חדשה וניידות משטרה מבקרות בתחנות דלק, במיוחד בשעות הלילה.

אבי שושן: על-פי תנאי הרישוי יש הנחיה להגביל את סכום הכסף שמחזיקות תחנות הדלק.

אבי שושן: בחנויות הנוֹחוּת אין הנחיה כזאת מאחר ואנחנו לא יכולים להגביל אותם.

יוחנן פלסנר: לא ירדתי לסוף דעתך.

אבי שושן: מאחר וזה לא פריט רישוי שמשטרת ישראל מטפלת בו והיא לא יכולה להתנות שם תנאים - - -

יוחנן פלסנר: אתה מבקר בתחנה והמתדלק יושב בחנות.

אבי שושן: פעמים רבות אלה שני עסקים נפרדים, ואפילו שני עסקים שהבעלות עליהם נפרדת.

אבי שושן: יש תחנות שעובדות במאפיינים שונים.

יוחנן פלסנר: ברגע שהגעת לתחנה זה נראה לי לא רלוונטי.

יעל דניאלי: אולי כדאי להבהיר, אנחנו מדברים על מקרים בתחנות דלק ובחנויות.

יעל דניאלי: קודם כול צריך להבין, חנות נוֹחוּת היא לא חנות, אלא היא עוגן תפעולי של תחנת הדלק מכוח צו של משרד התשתיות הלאומיות שהנחה את חברות הדלק לעבור לקידום שירות עצמי.

יעל דניאלי: לכן מרבית התחנות מפעילות חנות נוֹחוּת שבה הנהג שתדלק בתחנה יכול לשלם על דלק.

יעל דניאלי: זאת לא חנות רגילה, אלא מעין עוגן תפעולי לתחנת התדלוק.

יעל דניאלי: הנתונים שבידינו מתייחסים אך ורק לחנויות נוֹחוּת שנמצאות בתחנות הדלק.

יעל דניאלי: לא לעסק אחר ולא למסעדה או לבית קפה שנמצאים בתחנת הדלק, אלא מתייחסים ספציפית לחנות נוֹחוּת של תחנת התדלוק, שהיא בעצם אותה קופה של תחנת הדלק.

יוחנן פלסנר: סנ"צ אבי שושן, לא באת לכאן בכובעך כמשפטן.

יוחנן פלסנר: אתה אמור להיות איש מבצעים, אז תן לנו תשובה עניינית.

אבי שושן: המאפיינים של תחנות הדלק השתנו.

אבי שושן: יש הרבה יותר תחנות דלק.

אבי שושן: תחנות דלק עובדות 24 שעות ביממה, כולל חנויות הנוֹחוּת, וגם במקומות מבודדים.

אבי שושן: נצטרך לבחון את הדברים.

אבי שושן: ייתכן שצריך להגביל את שעות הפעילות, ייתכן שצריך להגביל את שעות הפעילות של האיש שנמצא שם ולעשות תדלוק עצמי רק בכרטיסי אשראי.

יוחנן פלסנר: אתה מציע למעשה שמדינת ישראל תתפרק מהיכולות שלה?

אבי שושן: זרקתי את זה רק בתור רעיון.

יוחנן פלסנר: המגמה של הדברים שלך מדאיגה אותי.

יוחנן פלסנר: אולי נפנה את האנשים, אולי נתכנס כולנו באזור ירושלים ותל-אביב.

אבי שושן: לא זאת הכוונה.

יוחנן פלסנר: השאלה שלי באילו אמצעים אנחנו מייצרים הרתעה.

יוחנן פלסנר: לא ההגדרה המשפטית.

יוחנן פלסנר: אני רוצה לחזור אחורה לנתונים.

יוחנן פלסנר: אני מחזיק בידי נתונים מחודשים ינואר, פברואר ומרס 2008: ב"סונול" 9 מקרים, ב"דור" 11 מקרים, ב"דלק" 15 מקרים, ב"פז" 15 מקרים.

יוחנן פלסנר: בסך הכול 50 מקרים.

יוחנן פלסנר: על-פי המכתב שקיבלתי מהמשטרה עד לסוף פברואר היו 24 מקרים.

יוחנן פלסנר: זאת אומרת שהמשטרה עושה משהו עם הנתונים שמגיעים מן החברות ומפחיתה את המספרים.

יוחנן פלסנר: אני מבקש להבין בדיוק – וזה יתבטא גם במסקנות של הדיון – את תהליך החישוב של מספר המקרים על-ידי המשטרה.

יוחנן פלסנר: איך אתם בודקים את הסטטיסטיקה?

יוחנן פלסנר: זה נראה לי מוזר מאוד.

יוחנן פלסנר: המשטרה לא אמורה להיות אמונה – ואני לא אומר שכך עושים – על מניפולציות סטטיסטיות, אלא על הענקת ביטחון ותחושת ביטחון.

יוחנן פלסנר: מה שאנחנו רואים זה לא ביטחון ולא תחושת ביטחון.

יוחנן פלסנר: אני מציע שנתמקד בצעדים הפרקטיים, מה אפשר לעשות, ולא ויכוח על המספרים ועל ההגדרות.

יוחנן פלסנר: כאן לא תצליח לשכנע אותי.

יוחנן פלסנר: יש לי את הנתונים מן החברות וקשה שהפתרון יבוא מוויכוח על המספרים, וגם לא מוויכוח האם חנות הנוֹחוּת היא המרכז התפעולי או לא.

יוחנן פלסנר: בסופו של דבר יש מרכז שמשרת את הציבור הישראלי.

יוחנן פלסנר: אנחנו רוצים שלנהגים הישראלים יהיה מקום, גם בפריפריה, גם כאשר הם נוסעים בנסיעה בין-עירונית, בו יוכלו גם לתדלק וגם לקנות קפה.

יוחנן פלסנר: אנחנו עוד לא במצב של ארצות-הברית שם מוותרים לחלוטין על הביטחון האישי.

יוחנן פלסנר: לא ויתרנו בתחומים אחרים ולא נוותר גם בתחום הזה.

יוחנן פלסנר: צריך לראות מדיניות הרבה יותר תקיפה, שקודם כול מכירה בבעיה.

יוחנן פלסנר: אני רואה שיש לנו בעיה בסיסית של אי הכרה בבעיה.

יוחנן פלסנר: אמרת שזה רק 3%, שהנתונים מראים על הפחתה.

יוחנן פלסנר: אני רוצה קודם כול שנכיר בבעיה, ואחר-כך נסכים על דרכי הפתרון.

אבי שושן: לא ברורה לי צורת המדידה בתחנות הדלק.

יוחנן פלסנר: מה תפקידך בארגון?

אבי שושן: אני במחלקת אבטחה.

אבי שושן: באשר לצעדים הפרקטיים, ישבנו עם חברת "דור" וחברת "פז" כדי לגבש תוכנית אבטחה כוללת למתחם.

אבי שושן: זה כולל אמצעים כמו מצלמות, לחצני מצוקה, דברים מעין אלה, ואולי עובד נוסף שיהיה נוכח במקום.

יוחנן פלסנר: ההנחה שאם עוד בן 21 ששוחרר מספר חודשים לפני כן מן הצבא יהיה שם אז העבריינים החמושים בסכינים יירתעו ממנו?

יוחנן פלסנר: הרי יש גם מצלמות, אין בעיה של זיהוי.

יוחנן פלסנר: ראיתי את התגובה הזאת גם קודם והתגובות הללו מדאיגות אותי.

אבי שושן: זה מכלול אמצעים, כולל הנחיה משטרתית לביקור ניידות משטרה בתחנות דלק.

יוחנן פלסנר: באיזו תדירות?

אבי שושן: קשה להתחייב על תדירות.

אבי שושן: אם בדיוק כאשר הוא צריך בפעילות יזומה להגיע לתחנת הדלק הוא מגיע לאירוע שוד במקום אחר, אי אפשר להתחייב על תדירות של דברים כאלה.

יוחנן פלסנר: יש הנחיה להגברת הסיורים?

אבי שושן: יש הנחיה כזאת.

אבי שושן: זאת הנחיה שקיימת כל הזמן, ומגיעות ניידות כל הזמן לתחנות הדלק.

יוחנן פלסנר: אני מציע שנמקד את הדיון.

יוחנן פלסנר: דיברנו על הבעיה, הסכמנו שאנחנו לא מסכימים, שאנחנו רואים בחומרה את העלייה גם במספר מעשי השוד וגם את העובדה שזה מקרין על תחושת הביטחון של אזרחי ישראל.

יוחנן פלסנר: יש לציין שאלה מקרים מתועדים.

יוחנן פלסנר: אני לא בא להתנגח כאן עם המשטרה.

יוחנן פלסנר: כינסנו את הדיון כדי לבוא עם פתרונות פרקטיים.

יוחנן פלסנר: ההתגברות של מעשי השוד הללו פוגעת בתחושת הביטחון.

אייל רוזנפלד: שוד ותקיפה, או רק שוד?

יוחנן פלסנר: מעשי שוד ומעשי תקיפה.

אייל רוזנפלד: ייתכן שהוא מבחין ביניהם.

יוחנן פלסנר: ציינתי שאני מבקש שלא יעשו מניפולציות בנתונים על-ידי שלא ייכללו תקיפה ושוד ואז יוכלו להראות מגמה של ירידה.

יוחנן פלסנר: כולנו יודעים שנתונים אפשר לקטלג בכל מיני דרכים, אבל את המציאות אי אפשר.

יוחנן פלסנר: האם תוכל להגיד בקצרה רשימה של הנחיות שניתנו לתחנות הדלק?

אבי שושן: צריך לאפיין כל תחנה בנפרד, אבל בגדול דיברנו על מצלמות, לחצן מצוקה, אמרנו שאולי יש לבחון במקומות מסוימים להתקין דלפק ולא חנות כדי למנוע גישה לאיש שיושב שם.

יוחנן פלסנר: אלה עיקרי ההמלצות?

יוחנן פלסנר: ומה קורה כאשר לוחצים על לחצן המצוקה?

יוחנן פלסנר: לאן זה מגיע?

אבי שושן: למוקד.

יוחנן פלסנר: בתוך כמה זמן אמור להגיע שוטר?

אבי שושן: צריך לראות מה אפיינו שם.

יוחנן פלסנר: אלה הנחיות לחברות הדלק.

יוחנן פלסנר: מה ההנחיות למשטרה, אילו צעדים המשטרה מתכוונת לנקוט, או נוקטת?

אבי שושן: בהנחיות של המשטרה נקבע באופן קבוע להגביר סיורים בתחנות הדלק, בדרך כלל בלילות.

אבי שושן: יותר מזה, חלק מן הניידות אפילו מבצעות בקרות על מה שמחויבים על-פי תנאי הרישוי לבצע.

יוחנן פלסנר: אנחנו רואים בעצם מאז דצמבר החמרה משמעותית.

יוחנן פלסנר: האם ניתנה הנחיה חדשה, או שהגברת הסיורים היא מין הנחיה כללית?

אבי שושן: אני לא מכיר הנחיה חדשה.

אבי שושן: שוב, אתה מדבר על תופעה ועל החמרה, אך הנתונים שבידינו לא מראים לא על תופעה ולא על החמרה.

יוחנן פלסנר: אז ממתי הגבירו את הסיורים?

אבי שושן: זה קיים תמיד, זה הנחיה קבועה.

יוחנן פלסנר: אם זה תמיד קיים אז איך יכולה להיות הגברה?

אבי שושן: לא דיברתי על הגברה.

אבי שושן: אמרתי שקיימת הנחיה.

אבי שושן: אם אמרתי, אני מתקן את עצמי.

אבי שושן: קיימת הנחיה לבצע סיורים בתחנות הדלק במשמרות הלילה.

יוחנן פלסנר: כלומר אין שום שינוי במדיניות, אלא לצורך העניין מה שהיה הוא שקיים.

יוחנן פלסנר: באשר לטיפול בגביית דמי חסות ובמקבצי פשיעה, האם נעשית עבודה מודיעינית, האם לקחתם את הנתונים ובחנתם אותם?

טל אלימלך: באשר לנתוני המודיעין, מכיוון שדמי חסות אינם הנושא בגינו הגענו לכאן אז לא עשינו בדיקה.

טל אלימלך: לגבי שוד, אנחנו יכולים לנסות לאפיין מי הם העבריינים, מה הם ולמקד את שיטות הביצוע.

יוחנן פלסנר: האם בוצע אפיון כזה?

טל אלימלך: בדקנו את האפיון לצורך הדיון הזה.

יוחנן פלסנר: מה התוצאה של האפיון?

טל אלימלך: ראשית, מדובר בפיזור גיאוגרפי גדול מאוד.

טל אלימלך: אני לא יכולה למקד מקבצים.

טל אלימלך: באשר להפרשים בין הנתונים, חבל מאוד שהנתונים לא זהים.

טל אלימלך: יכול היה להתקיים מפגש כלשהו בינינו כדי לקבל את הנתונים.

טל אלימלך: ייתכן שמה שאתם מדווחים כשוד אצלנו מדווח אחרת.

עובד ארזי: הכול מגובה בתלונות, על כל מקרה כזה הוגשה תלונה.

אבי שושן: זה עניין של הגדרה.

יוחנן פלסנר: כשאת אומרת שאין מקבצי פשיעה, כלומר על-פי הנתונים שבידיך מדובר רק על פשיעה ספורדית בכל רחבי המדינה?

יוחנן פלסנר: אין יכולת לאתר כנופיות או קבוצות שזיהו את תחנות הדלק כמטרה?

טל אלימלך: בדיוק.

טל אלימלך: למעט שתי תחנות בחיפה, שהיו שני מקרים בכל אחת מהן, באצטדיון ובתחנה נוספת, אלה שתי התחנות היחידות שראינו בהן שני מקרים נכון לשנת 2008.

אייל רוזנפלד: וב-2007?

טל אלימלך: ב-2007 לא עשיתי ניתוח נתונים גיאוגרפי.

אייל רוזנפלד: יש לי תחנה בבית-לחם הגלילית שב-2007 הותקפה 3 פעמים בשעות הלילה.

אייל רוזנפלד: דרך אגב, אין שם חנות שירות, העובד ישב בתוך משרד נעול.

אייל רוזנפלד: שברו עם כיסא את הדלת ותקפו אותו במשרד.

טל אלימלך: אזור הצפון ואזור השרון הם אזורים מוכים, אבל אני לא יכולה להצביע על מקבצי פשיעה.

טל אלימלך: נמשיך במאפיינים: ברוב המקרים השודדים היו רעולי פנים וגם המצלמות לא עוזרות לנו בעניין הזה.

טל אלימלך: במספר מקרים, כמו במקרה שאחד מהנוכחים הזכיר, עם האופנוע, נעצרו המבצעים.

טל אלימלך: באשר לאפיון, אני לא יכולה להצביע על עבריינים ספציפיים.

טל אלימלך: מבחינה מודיעינית במעט שאני יכולה לפרט אני יכולה להגיד שאנחנו לא רואים עבריינים שזה עיקר עיסוקם.

טל אלימלך: הפער בינינו הוא בעיקר בהסכמה על הנתונים ובשאלה אם מדובר באמת בתופעה.

טל אלימלך: אם מדובר בתופעה, אני לא יודעת להגיד בהיבט המודיעיני שאליו אני שייכת מה הטיפול האופרטיבי.

טל אלימלך: אני מניחה שזה צריך להיפתר במפגש בין החברות ובין המשטרה, מפגש ענייני, אבל אני לא יכולה להציג אלמנטים מיוחדים כלשהם, הן מבחינת המיקום והן מבחינת מאפייני המבצע.

יוחנן פלסנר: את מצביעה על המתווה בכיוון הנכון.

אורן לוטן: אני טוען שהאירועים שאנחנו דנים בהם כאן הם תוצאה של תהליך פגום, שלדעתי מזרז את חומרת הפשיעה וההיקפים שלה.

יוחנן פלסנר: מה פגום?

אורן לוטן: ברגע שסוגרים תיקים על פשיעה בתחנות הדלק מסיבה של חוסר עניין לציבור נותנים לגיטימציה לפשיעה ולגידול בהיקפי החומרה של הפשיעה.

אורן לוטן: לכן אני מציע לבקש ממשטרת ישראל להימנע מסגירת תיקים מחוסר עניין לציבור כי אני מתקשה לזהות את תחנת הדלק, וגם את חנות הנוֹחוּת, כמקום שלציבור אין עניין בו.

יוחנן פלסנר: הערות קצרות לפני שאסכם את הדיון.

תמי מונד: אני חושבת שההצעה שניפגש ונדבר טובה.

תמי מונד: אין כוונה שנשב משני צדי המתרס, זה לא נכון.

תמי מונד: הבעיה שלנו והבעיה שלכם זהה.

תמי מונד: בלי לסגת מן האמירה שנשמח להיפגש אתכם – ואני מ"דור" וכבר נפגשנו – לא ייתכן שהפתרון יהיה שהחברות יתקינו טלוויזיות במעגל סגור ולחצני מצוקה וסורגים וכולי וכולי, והכול כבר נעשה בהשקעות גדולות מאוד, ואילו המשטרה פשוט תמשיך עם איזו הנחיה שקיימת אני לא יודעת ממתי.

יוחנן פלסנר: ברור.

יוחנן פלסנר: השאלה מה קורה עם סגירת המעגל הזה.

יוחנן פלסנר: אתה פותח מעגל עם המצלמה ונראה לי שבצד השני אין איזו סגירת מעגל, לצערי.

תמי מונד: כאשר באים לעשות דיון כזה, לנו יש נכונות, אנחנו ביצענו כבר השקעות אדירות.

תמי מונד: אני חושבת שהמשטרה צריכה לבוא עכשיו עם נכונות כלשהי גם מבחינתה לתרום את תרומתה לעניין.

עובד ארזי: שתי התייחסויות להערות של נציגי המשטרה.

עובד ארזי: ראשית, בשנת 2008 בתחנות "סונול", באירועים שהיו בחנויות נוֹחוּת נגנבו סכומים שבין 660-900 שקל שלא שונים בתכלית מן הסכומים שנגנבים באיי התדלוק עצמם, בתחנה עצמה, מתוקף מגבלות ואיסורים שאנחנו תיקנו.

עובד ארזי: כל האירועים הללו קרו כאשר כל החנויות – וזאת הנחיה שמופעלת כבר מספר חודשים – מוגפות בשעת הלילה, דבר שלא מנע את האירועים הללו.

עובד ארזי: במקרה הספציפי שלנו, כל 9 המקרים ב-2008 אירעו באזורים אורבניים, כל התחנות הללו נמצאות בתחומי ישוב ולא בתחנות שכוחות אל בכבישים בין-עירוניים.

קריאה: זה לא עושה את העניין פשוט יותר.

מיכל אוגולניק: אולי גם מילה טובה על משטרה, שבמקומות שהיו כוונות טובות של מפקד משטרה מקומי, כמו באזור הצפון, משטרת זבולון, ראינו בהחלט שהיתה התייחסות רצינית מאוד לתלונות שלנו והיתה פעילות בעקבות כל אירוע.

מיכל אוגולניק: אני מדברת ממש על השבועות האחרונים.

מיכל אוגולניק: אני חושבת שאם כך קורה במשטרת זבולון זה יכול לקרות בכל רחבי הארץ.

מתי יצחק: אני מצטער ששמענו מנציגי המשטרה דווקא כל מיני תגובות שזה לא עומד באחוז שלהם ושפעם זה אחוז נמוך ופעם זה אחוז גבוה יותר ושמדובר בחנות מכר.

מתי יצחק: מה הקשר?

מתי יצחק: זה מתחם של תחנת דלק.

יוחנן פלסנר: מה ההצעה שלך?

מתי יצחק: אני מציע לומר: כל מה שעשינו עד עכשיו, בואו נשתף פעולה ונחשוב איך לפתור את הבעיה הזאת באופן יסודי, למגר את התופעה הזאת כליל כי כאן מדובר בחיי אדם ולא רק בכסף.

מתי יצחק: היום אנשים לא באים לתדלק במתחם תחנות דלק בלילה, והם חוששים לבוא גם בשעות היום.

מתי יצחק: כאשר דיברתי אתך על הבריחה, אותה מכונית פגעה בעוד 3 כלי רכב במתחם התחנה וגרמה להם נזק.

קריאה: לא התייחסתם בכלל לסגירת תיקים.

מאיה ז'נו: אני מהחקירות.

מאיה ז'נו: הגבנו גם במכתב שתת-ניצב ורדה שלם כתבה.

מאיה ז'נו: קשה מאוד להתייחס למקרים ספציפיים שאתם מעלים כאן.

מאיה ז'נו: זה תלוי מאוד בנסיבות של המקרה.

מאיה ז'נו: יש כל מיני קריטריונים לסגירת תיקים, החל מחומרת העבירה – אם השוד מלווה בתקיפה זה שונה משוד שלא מלווה בתקיפה – והמשך בעבר של התוקף.

מאיה ז'נו: אני לא יכולה להתייחס כאן למקרים ספציפיים אבל אם תעבירו לנו מקרים ספציפיים נוכל להתייחס.

מיכל אוגולניק: השודד חוזר ואחרי כן תוקף.

מיכל אוגולניק: פעם אחת הוא ברח ולא עשו לו כלום, ואז הוא יבוא בפעם השנייה וגם יתקוף.

מיכל אוגולניק: זה כדור שלג.

יעל דניאלי: איומי אקדח למשל זה דבר שעשוי לעורר את עניין הציבור?

יעל דניאלי: דרך אגב, כשאני עוברת על הדוחות של התחנות אני רואה שלמעלה מ-50% ממקרי השוד הם מקרי שוד מזוין, ובשל כך למעשה אנחנו קמנו.

יעל דניאלי: אין לנו עניין לומר למשטרה שיש בעיה במקום שאין בעיה.

יעל דניאלי: נזעקנו כי מה שקורה היום בתחנות הוא הפקרות ממש.

יעל דניאלי: עובדים שם חבר'ה צעירים, חיילים משוחררים, שנמצאים ממש בסכנה.

מתי יצחק: אנחנו יחד בעניין הזה.

יוחנן פלסנר: תודה רבה.

יוחנן פלסנר: אני מבקש לסכם.

יוחנן פלסנר: הוועדה רואה בחומרה רבה את התרבות מעשי השוד, ובעיקר מעשי התקיפה, בין למטרת שוד ובין בשל מניע אחר בתחנות הדלק.

יוחנן פלסנר: הנתונים שקיבלנו, בייחוד לגבי החודשים האחרונים, חמורים מאוד.

יוחנן פלסנר: אנחנו רואים התרבות של מעשי שוד, ובעיקר פגיעה בגוף.

יוחנן פלסנר: הדבר גורם לחשש של עובדים, קושי בגיוס עובדים, ומהר מאוד אנחנו יודעים שזה יפגע גם בתחושת הביטחון של הציבור, בשירות שהציבור מקבל, ויכולות להיות לזה גם השפעות אחרות.

יוחנן פלסנר: מעבר לכך, כמדינה ריבונית אנחנו לא יכולים להרשות לעצמנו המשך של תופעה כזאת.

יוחנן פלסנר: על אף שאני מסתכל פרקטית וקדימה, בלי כוונה להתגולל, התאכזבתי להיווכח במוכנוּת של המשטרה לדיון הזה.

יוחנן פלסנר: לא הבאתם לדיון הזה נתונים רציניים, למרות שהייתי מצפה לכך.

יוחנן פלסנר: לא ראיתי נתונים שיודעים להתמודד עם הנתונים האחרים, לא ראיתי הנחיות.

יוחנן פלסנר: בעצם המשטרה באה עם אמירה שאין נתונים, שאין תופעה ועל כן אין שום טיפול מיוחד.

יוחנן פלסנר: אנחנו יודעים שיש נתונים, יש תופעה ונדרש טיפול.

יוחנן פלסנר: על כן לא שמענו כאן על הנחיות, או על כוונה לתת תגבור, או על כוונה לקיים הליך של העברת מידע.

יוחנן פלסנר: בניגוד למקרים אחרים של פשע יש כאן גורמים שאפשר לעבוד מולם, יש קב"טים לחברות, יש אינטרס משותף לתת ביטחון.

אבי שושן: יש תהליך.

אבי שושן: נפגשנו עם נציגים של שתי חברות דלק ואנחנו מתכוונים להיפגש עם נציגי יתר החברות.

יעל דניאלי: נפגשתם עם תחנות ספציפיות.

יוחנן פלסנר: בדברי הסיכום שלי אני מאפיין את מה שעלה כתוצאה מן הנתונים שקיבלנו, כתוצאה מן הדיון הזה שכינס לראשונה את כל הגורמים הרלוונטיים ועכשיו, בהתאם למה שהציעה הקצינה מן המודיעין, אציע מתווה לפתרון.

יוחנן פלסנר: הפערים בנתונים בעייתיים.

יוחנן פלסנר: כתוצאה מכך המשטרה לא מגבשת תוכנית פעולה, לא מאפיינת את הבעיה ולא מציעה תוכנית שתוצאתה תהיה הרתעה רבה יותר ותחושת ביטחון אישי רבה יותר.

יוחנן פלסנר: איזה פתרון אני מציע?

יוחנן פלסנר: אני מציע שיתכנס פורום, ואני מניח שירכז אותו אגף האבטחה במשטרה, עם הגורמים הרלוונטיים, אם זה מודיעין, אם זה חקירות, אבל באחריות אגף האבטחה – אני לא נותן הנחיות בתוך הארגון אבל זה נשמע לי סביר – מול נציגי חברות הדלק, אני מניח שאלה יהיה הקב"טים.

יוחנן פלסנר: תקבעו להיפגש, להעביר את הנתונים, וקודם כול להסכים על אפיון התופעה, אפיון הנתונים, הסכמה על הנתונים, ואחר-כך לגבש תוכנית עבודה שתכלול הנחיות ברורות מה באחריות החברות, מה המשטרה מתכוונת לעשות ואיך יעבוד הממשק בין השניים.

יוחנן פלסנר: הממשק זה משמעו שאם יש לחצן אבל אין מישהו בצד השני של הלחצן, אם מוגשת תלונה אבל אין מישהו שפועל לאור התלונה הזאת אז לא השגנו שום דבר.

יוחנן פלסנר: צריך לקבוע מה באחריות החברות, מה באחריות המשטרה ואיך פועל הממשק כדי שנוכל לסגור מעגלים וכדי שנציגי החברות יידעו.

יוחנן פלסנר: תגדירו קריטריונים, וזה תפקיד אגף החקירות, במה יש עניין לציבור ובמה אין עניין לציבור.

מאיה ז'נו: יש קריטריונים ברורים.

יוחנן פלסנר: כנציג ציבור אני סבור שמעשי תקיפה ומעשי אלימות יש בהם בהגדרה עניין לציבור.

יוחנן פלסנר: אם אנחנו מסכימים על כך אז אינני יודע מדוע עלתה כאן טענה שנסגרים תיקים.

מאיה ז'נו: אנחנו לא יכולים להתייחס למקרים ספציפיים.

יוחנן פלסנר: לא ביקשתי להתייחס למקרים ספציפיים.

יוחנן פלסנר: ביקשתי שיהיה גוף שייצר דיאלוג.

יוחנן פלסנר: יש אינטרס משותף.

יוחנן פלסנר: החברים כאן אחראים על מאות תחנות דלק ברחבי הארץ, אתם אחראים על הקניית תחושת הביטחון.

יוחנן פלסנר: בניגוד לתחומי פשיעה אחרים יש לכם כאן מול מי לעבוד, יש כאן גופים עם משאבים, עם קב"טים, עם יכולת לבצע פעולה ברמה הארצית.

יוחנן פלסנר: תשתמשו בזה.

יוחנן פלסנר: אין סיבה שהציבור יחוש חוסר ביטחון.

יוחנן פלסנר: לאור האפיון שיתבצע, אם תאתרו מקבצי פשיעה באזורים גיאוגרפיים מסוימים או תאתרו חדירה של משפחות פשע או ארגוני פשע המשטרה יודעת איך לטפל במקרים האלה.

יוחנן פלסנר: הדבר הזה צריך להיות בראש סדר העדיפויות של המשטרה, נושא שהמשטרה מטפלת בו ומתכוונת לתת לו מענה.

יוחנן פלסנר: הוועדה מבקשת לקבל את תוכנית העבודה המוסכמת – אם מדובר בפרטים מסווגים יש לנו גם ועדת משנה שיודעת להתמודד עם נתונים מסווגים – את הממשקים, את המכניזם להמשך שיתוף פעולה.

יוחנן פלסנר: אנחנו רוצים לראות מה עומד להשתנות מעתה ואילך במדיניות של המשטרה בעניין הזה.

יעל דניאלי: חומרת העניין נובעת גם נוכח העובדה שמדובר לעתים בשימוש בנשק חם בסביבה של חומרים מסוכנים.

יעל דניאלי: דלק ומאגרי אנרגיה זה סביבה רגישה יחסית.

יוחנן פלסנר: המוקד הוא השבת ההרתעה.

יוחנן פלסנר: אני מקווה שבפעם הבאה כאשר נקבל את הנתונים תהיה בראש ובראשונה הסכמה על הנתונים ועל תוכנית עבודה מוסכמת, ושכולנו ביחד נוכל להגיד שתוצאת שיתוף הפעולה הזה היא ביטחון רב יותר והרתעה רבה יותר

קריאה: הייתי מבקש לצרף גם את בעלי התחנות לפורום הזה.

יוחנן פלסנר: בסדר גמור.

יוחנן פלסנר: אדוני הקצין, בתוך כמה זמן תוכל להעביר לנו את התוכנית כפי שביקשנו?

יוחנן פלסנר: איזה לוח זמנים נראה לך סביר, לאור ההנחה שאני צודק ויש החמרה באלימות?

יוחנן פלסנר: אם תוכיח לי אחר-כך שאני טועה אשמח מאוד.

אבי שושן: חודש ימים.

יוחנן פלסנר: נצפה לקבל תוכנית כזאת בתוך חודש ימים.

יוחנן פלסנר: תודה רבה.